Prvo natjecanje u ljepoti transrodnih osoba, na kojem je pobjedila arapska kršćanka, na jednom je mjestu okupio natjecatelje svih vjera u Svetoj zemlji, na neuobičajenom i rijetkom skupu suživota i tolerancije.

U onome što su organizatori nazvali "etničkim mozaikom", dvanaest osoba natjecalo se za Miss Trans Izraela 2016.



Među njima je bila židovska slastičarka iz ortodoksne obitelji, muslimanska trbušna plesačica iz Tel Aviva i balerina kršćanka iz Jeruzalema.

Pobjedu je odnijela kršćanka Taleen Abu Hanah, koja će Izrael predstavljati na međunarodnom natjecanju Miss Trans Star International u rujnu u Barceloni.

Liberalni zakoni

"Naša zemlja zaslužuje bolje. Ona je omogućila meni, kršćanki iz Nazareta, da okončam rat između svog tijela i duše. Dakle, donijela je mir meni, naša zemlja je zemlja mira" - izjavila je 21-godišnja Taleen.

Za razliku od drugih država Srednjeg Istoka, Izrael ima liberalne zakone o spolnom identitetu, a otvoreno gay i transrodne osobe najnormalnije služe obavezni vojni rok.

No, često su suočene s neprijateljstvom vjerskih konzervativaca iz židovske većine te muslimanske i kršćanske manjine.

Muslimanka Carolin Khoury nada se da će natjecanje "poslati poruku arapskim zajednicama u Izraelu i šire da prihvate druge i drugačije".

"Unatoč svim teškoćama, slijedila sam svoj san i evo me ovdje. Ovo natjecanje nekim će ljudima otvoriti vrata", dodala je.